钦定古今图书集成/明伦汇编/交谊典/第027卷 > 《图书编》 > 《圣训解》
## 钦定古今图书集成/明伦汇编/交谊典/第027卷 > 《图书编》 > 《圣训解》

孝顺父母。　父母生身养身，恩德至大。为人子者，当
孝顺以报本。“平居则供奉衣食，有疾则亲尝汤药，代
其劳苦，顺其颜色，务使父母身安神怡，不至忧恼。如
父母偶行一事，不合道理，有违法度，须要下气，再三
劝谏。如或不从，则请父母素所交好之人，婉辞劝谏。
务使父母不得罪于乡党，不陷身于不义而后已。”此
孝顺父母之道也。故圣祖教尔以此者。欲尔尽事亲
之仁，以为孝子顺孙者也。

尊敬长上。　长上不一，有本宗之长上，若伯叔祖父
母、伯叔父母、姑、兄姊、堂兄姊之类是也。有外亲之长
上，若外祖父母、母、舅母、姨、妻父母之类是也。有乡党
之长上，与祖同辈者，与父同辈者，与己同辈而年稍
长者皆是也。本宗外亲制服虽各不同，皆当加意尊
敬。远别则拜，常会则揖，行则随行；递酒则跪，命之起
则“起，不命之坐不敢坐问则起而对，食则后举著。遇
乡党之先辈者，则以伯叔称呼，同辈者，则以兄长称
呼。坐则让席，行则让路”，此尊敬长上之道也。故圣祖
教尔以此者，欲尔尽敬长之义，以为贤人君子也。
和睦乡里，　乡里之人，居住相近，田土相邻，朝夕相
见，若能彼此和睦，交相敬让，则喜庆相贺，急难必相
救，疾病必相扶持，婚丧必相资助，有无必相借贷。虽
则异姓，有若一家，出入自无疑忌，作事未有不成。若
不相和睦，则尔为尔，我为我，孤立无助，嫌疑易生，作
事难成，岂能久处？故圣主教尔以和睦乡里者，欲尔
兴仁、兴让，以成善俗也。

教训子孙：　人家子孙，自幼之时，须教以忠信孝弟，
使知尊卑上下之分。性资聪俊者，择明师教之，务使
德器成就，以为国用，光显门户。若性资庸下，不能读
书者，亦要谨守礼法，勤做生理，切不可令其骄惰，放
肆自由，则饮酒赌博无所不为，家门必被其败坏，产
业必被其浪费。故圣祖教尔以教训子孙者，欲尔后
昆贤达，家门昌盛也。

各安生理　耕种田地，农之生理也；造作器用，工之
生理也；出外经营，商之生理也；坐家买卖，贾之生理
也。至若无产无本，不谙匠艺，与人佣工挑脚，亦是生
理。若能各安生理，则衣食自足，可以供养父母、妻子可以持门户，不为乡人所笑。故圣祖教尔以“各安生
理”者，欲尔有衣有食，不饥不寒也。

毋作非为。　若杀人放火、奸盗诈伪、抢夺掏摸、恐吓
诓骗、赌博撒泼、教唆词讼、挟制官府、欺压良善、暴横
乡里，凡一应不当为之事，皆非为也。人若为之，大则
身亡家破，小则吃打坐牢，累及父母妻子。若能安分
守己，不作非为，自然安稳无祸。故圣祖教尔以“毋作
非为”者，欲尔不犯刑宪，保全身家也。